**III. OŠ Bjelovar**

**Šk. god.: 2021./22.**

**Elementi vrednovanja i načini i metode vrednovanja i kriteriji ocjenjivanja - BIOLOGIJA (7. i 8. razred)**

1) U predmetu Biologija primjenjuju se ***dva elementa vrednovanja***:

- usvojenost bioloških koncepata

- prirodoznanstvene kompetencije

*Usvojenost bioloških koncepata* obuhvaća znanja svih kognitivnih razina koja je učenik stekao u skladu s odgojno-obrazovnim ishodima definiranim u kurikulumu bez obzira na način provjeravanja znanja (usmeno ili pisano).

U elementu *prirodoznanstvene kompetencije* vrednuju se vještine i sposobnosti koje je učenik stekao te praktična primjena teoretskoga znanja i praćenje njegovih aktivnosti i/ili rezultata tih aktivnosti.

U zaključnoj ocjeni podjednak udio čine ocjene iz oba elementa vrednovanja. U obzir se uzimaju i bilješke o napredovanju učenika. To je sumarna procjena elemenata temeljnih kompetencija i ne mora biti jednaka aritmetičkoj sredini pojedinačnih ocjena.

2) ***Načini i metode vrednovanja i kriteriji ocjenjivanja***

VREDNOVANJE NAUČENOG (SUMATIVNO) – rezultira ocjenom

a) element Usvojenost bioloških koncepata

* ***USMENO ispitivanje***

- provodi se najmanje jedno usmeno ispitivanje za ocjenu u I. i jedno ispitivanje u II. polugodištu

- učenik po potrebi može usmeno odgovarati za ocjenu više puta u polugodištu

- učenik može biti usmeno ispitan za ocjenu bez najave i ukoliko je isti dan pisao jednu pisanu provjeru znanja

- učenik se može ispričati od ispitivanja ukoliko je isti dan već usmeno odgovarao i pisao pisanu provjeru znanja ili ako ima neki drugi opravdani razlog, a isprika se upisuje u bilješke

- usmeno se ispitivanje može planirati na svakom satu bez obaveze najave, učenik odgovara na 5-7 usmenih pitanja, a moguće i rješava zadatak iz radne bilježnice radi provjere razumijevanja. Ispitivanje traje do 10 minuta po učeniku

- učenik ima pravo odgovarati za višu ocjenu ukoliko nije zadovoljan prethodno dobivenom ocjenom, iako se prethodna ocjena također koristi u izračunu zaključne ocjene (prethodna ocjena se ne briše; nije „ispravljena“)

- učenike s teškoćama ispituje se postavljanjem jednostavnijih pitanja uz potpitanja, dodatno pojašnjavanje i pomoć pomoću slika u udžbeniku/radnoj bilježnici, prema njihovim mogućnostima

|  |  |
| --- | --- |
| Ocjena | Kriterij ocjene |
| odličan (5) | Učenik ispravno tumači i poznaje sve činjenice, razumije gradivo u cijelosti, povezuje pojmove samostalno, s lakoćom identificira problem, objašnjava uzroke i predlaže rješenja, uočava zakonitosti, ima visoke mogućnosti primjene znanja; uspoređuje, raspravlja, procjenjuje. Odgovara na skoro sva pitanja uz vrlo malu pomoć. |
| vrlo dobar (4) | Učenik je usvojio činjenice, razumije gradivo i povezuje pojmove, objašnjava ih i opisuje, ali ne može u potpunosti samostalno donijeti sve zaključke; predviđa, daje primjere, raspravlja. Ne odgovara na sva pitanja, ali na većinu može odg. uz manju pomoć. |
| dobar (3) | Učenik samostalno opisuje ključne pojmove, razumije ih i prepoznaje, ali ne povezuje u potpunosti, potrebna je pomoć učitelja i potpitanja ili slike iz udžbenika; povezuje i uspoređuje sadržaje na jednostavnijoj razini, objašnjava na primjerima. Odgovara na polovicu pitanja. |
| dovoljan (2) | Učenik opisuje ključne pojmove samo uz pomoć nastavnika, znanje je na razini prisjećanja, ali bez razumijevanja i mogućnosti primjene, učenik nije samostalan, nezainteresiran je, spor te treba poticaj; razlikuje i prepoznaje jednostavnije sadržaje, opisuje na poznatim primjerima. Odgovara na manji broj pitanja koja su lagana i zahtijevaju jednostavne odgovore. |
| nedovoljan (1) | Razina učenikovih postignuća ne zadovoljava, učenik sadržaje ne razumije, ne odgovara na pitanja (većinu pitanja) čak ni uz pomoć, potpitanja, slike iz udžbenika. |

* ***PISANE provjere znanja i vještina***

- planiraju se dvije pisane provjere znanja u prvom polugodištu (10. i 12. mjesec) i tri pisane provjere znanja u drugom polugodištu (2., 4. i 6. mjesec), u trajanju od po 40 minuta

- pisana provjera znanja planira se nakon obrađene veće nastavne cjeline, uz prethodnu najavu do mjesec dana ranije, nakon ponavljanja i vježbanja s učenicima, a datumi su unaprijed poznati i objavljeni u e-Dnevniku

- pisane provjere znanja nisu od nakladnika i ne kupuju se, a sadrže uglavnom zadatke objektivnog tipa: zadaci zaokruživanja, upisivanja riječi koje nedostaju, uparivanja pojmova, objašnjavanja pojmova, označavanja dijelova slike, povezivanja organizama u hranidbeni lanac

- učenik ima pravo odgovarati za višu ocjenu ili pisati ispit ponovno, ukoliko nije zadovoljan prethodno dobivenom ocjenom iz ispita, iako se prethodna ocjena također koristi u izračunu zaključne ocjene

- u slučaju nepoštivanja pravila za vrijeme pisanja provjere znanja te ukoliko se prepisivanje od drugih učenika, ometanje davanjem odgovora, pričanje, posjedovanje šalabahtera i sl. nastavi ponavljati i nakon upozorenja učeniku, učeniku pisana provjera može biti oduzeta ili mu može biti izrečena pedagoška mjera zbog zanemarivanja svojih obaveza i kršenja članaka Pravilnika o izricanju pedagoških mjera

- učenik ima pravo pristupiti ispitu na sljedećem satu ukoliko je izostao zbog bolesti

- učenici s teškoćama (redoviti program uz prilagodbu sadržaja i individualizirane postupke) rješavaju pisanu provjeru prilagođenu učenicima s teškoćama, sažetu na najosnovnije pojmove, s manjim brojem jednostavnijih zadataka većinom na zaokruživanje i prethodno provježbanim na satu ponavljanja ili na dopunskoj nastavi

|  |  |  |  |  |  |
| --- | --- | --- | --- | --- | --- |
| Ocjena | odličan (5) | vrlo dobar (4) | dobar (3) | dovoljan (2) | nedovoljan (1) |
| Kriterijiocjene | riješenost ispita znanja 91 – 100 % | riješenost ispita znanja 77 – 90 % | riješenost ispita znanja 61 – 76 % | riješenost ispita znanja 50 - 60 %  | riješenost ispita znanja 0 - 49 % |

b) element Prirodoznanstvene kompetencije

* ***izvedbe učenika u nekoj aktivnosti/praktičnom radu***

- vrednuje se rješavanje problemskih zadataka, zadataka s pokusima, zadataka u obliku istraživanja iz radne bilježnice, udžbenika ili s interneta, na satu ili u obliku zadaće

- vrednuje se sudjelovanje učenika u projektima škole, natjecanjima i različitim dodatnim aktivnostima koje su u skladu s ishodima i očekivanjima Kurikuluma

- vrednuju se vještine mikroskopiranja - upotreba mikroskopa i ostalih nastavnih sredstava i pomagala, poznavanje građe mikroskopa i izrada mikroskopskih preparata

- vrednuju se stečene vještine i sposobnosti te praktična primjena teoretskoga znanja. Prate se učenikove aktivnosti tijekom istraživačkoga rada i njihov rezultat (praktični radovi, prezentacije, referati, posteri, seminarski radovi, kao i prikazi rezultata radova, istraživanja, zaključaka i sl.)

- vrednuje se učenikov odnos prema radu i izvršavanju svojih učeničkih obaveza: redovito nošenje udžbenika i radne bilježnice na nastavu koji su potrebni u svakodnevnom radu i provođenju nastavnog procesa pa i na dan kada piše ispit znanja; aktivno sudjelovanje u radu; javljanje i odgovaranje na postavljena pitanja; pokazuje li učenik zanimanje za sadržaje predmeta i ishode ili je zaokupljen drugim, ometajućim aktivnostima na satu; rješava li učenik zadatke zadane za zadaću; poštuje li pravila kućnog reda škole čime pokazuje da poštuje učitelja i druge učenike za vrijeme sata

|  |  |
| --- | --- |
| Ocjena | Kriterij ocjene |
| odličan (5) | Učenik provodi jednostavne aktivnosti uz povremeno usmjeravanje i vođenje, odabire primjerene metode rada, snalazi se, samostalan je, opisuje rezultate i uspoređuje ih, donosi zaključke; razumije, procjenjuje, komentira. Usvojio je sve etape istraživačkog rada i samostalno određuje etape i provodi istr. rad. Sudjelovao je u projektu i svojim aktivnostima pridonio rezultatima projekta ili je sudjelovao u školskom/županijskom natjecanju. Poznaje građu mikroskopa, izrađuje i opisuje izradu mikr. preparata, samostalno koristi mikroskop. Samostalno rješava problemski zadatak i razumije te objašnjava i povezuje sadržaje. Redovito nosi radnu bilježnicu, aktivno sudjeluje u radu, javlja se i samostalno te točno odgovara na pitanja, zainteresiran je i motiviran, rješava zadaće, kulturno se ponaša na satu i poštuje pravila kućnog reda. |
| vrlo dobar (4) | Učenik provodi jednostavne aktivnosti uz povremeno usmjeravanje i vođenje, surađuje s kolegama, aktivno sudjeluje, opisuje rezultate i uspoređuje ih, donosi zaključke; objašnjava, povezuje, raspravlja. Usvojio je većinu etapa istraživačkog rada, tijekom provođenja istr. rada samostalno određuje većinu etapa i provodi istr. rad uglavnom uspješno. Poznaje većinu građe mikroskopa, izrađuje i opisuje izradu mikr. preparata te koristi mikroskop uz manju pomoć. Rješava problemski zadatak uz pomoć i slabije razumije i objašnjava sadržaje. Većinom nosi radnu bilježnicu, uglavnom aktivno sudjeluje u radu, javlja se i odgovara na većinu pitanja, zainteresiran je i motiviran, rješava zadaće uz manje pogreške, kulturno se ponaša na satu i poštuje pravila kućnog reda većinom na satovima. |
| dobar (3) | Učenik provodi jednostavne aktivnosti uz kontinuirano usmjeravanje i vođenje, prikazuje prikupljene podatke, opisuje i donosi jednostavne zaključke, objašnjava na primjerima. Polovično je usvojio etape istraživačkog rada, uz pomoć određuje većinu etapa i provodi istr. rad uglavnom uspješno ili polovično. Poznaje djelomično građu mikroskopa, izrađuje i opisuje izradu mikr. preparata te koristi mikroskop uz dosta pomoći. Rješava problemski zadatak uz pomoć i slabije razumije sadržaje koje može djelomično objasniti. Većinom nosi radnu bilježnicu, polovično aktivno sudjeluje u radu, povremeno se javlja i odgovara na dio pitanja točno, zainteresiran je i motiviran povremeno, rješava zadaće uz dosta pogrešaka, ali ih zna ispraviti, kulturno se ponaša na satu i poštuje pravila kućnog reda većinom na satovima. |
| dovoljan (2) | Učenik provodi jednostavne aktivnosti uz kontinuirano usmjeravanje i vođenje, promatra, koristi jednostavne procedure i mjerenja, prepoznaje i donosi jednostavne zaključke; opisuje na primjerima. Etape istraživačkog rada može poredati uz pomoć, ali nije u mogućnosti samostalno provesti istr. rad uz prethodno određene etape. Na mikroskopu prepoznaje neke dijelove, nije u mogućnosti samostalno izraditi mikr. preparat do kraja te djelomično pokazuje upotrebu mikroskopa uz veliku pomoć. Problemski zadatak može riješiti samo uz pomoć, bez objašnjenja i razumijevanja. Većinom nosi radnu bilježnicu, dosta pasivno sudjeluje u radu, uglavnom se samostalno ne javlja i nije u mogućnosti odgovoriti na dosta pitanja, slabo je zainteresiran i motiviran; zadaće ili ne rješava ili rješava uz dosta pogrešaka, na satu se povremeno ponaša nekulturno i slabo poštuje pravila kućnog reda. |
| nedovoljan (1) | Razina učenikovih izvedbi tijekom aktivnosti ne zadovoljava, ne sudjeluje u provedbi aktivnosti, ne opisuje i zaključuje, ne razumije rezultate i ne povezuje. Nije usvojio etape istraživačkog rada i nije u mogućnosti provesti istr. rad. Većinu dijelova mikroskopa ne prepoznaje, ne izrađuje mikr. preparat i nije u mogućnosti samostalno mikroskopirati. Nije u mogućnosti riješiti ni osnove problemskog zadatka. Ne nosi radnu bilježnicu (dva puta ili više), pasivno sudjeluje u radu, samo na poticaj, ne javlja se i ne odgovara na pitanja, nezainteresiran i nemotiviran je; ne rješava zadaće, često nekulturan na satu i ne poštuje pravila kućnog reda, ne obazire se na upozorenja i ometa druge učenike u radu, zaokupljen je drugim aktivnostima. |

c) ***OPISNO praćenje učenika***

- uz svaki upis ocjene učeniku, upisuje se bilješka sa sadržajem ispitivanja (nast. jedinica, cjelina, tema) i razinom usvojenosti te mišljenjem o napredovanju učenika u odnosu na neko prethodno razdoblje ili njegovim mogućnostima, sposobnostima, odnosu prema radu, razvijenosti radnih navika, samostalnosti, interesu, trudu, marljivosti, aktivnosti, mogućem zanemarivanju svojih učeničkih obaveza

- uz svaki upis ocjene iz ispita znanja upisuje se redni broj ispita znanja te stečeni broj bodova ili postotak

*\*\*\*Izrađeno sukladno Odluci o donošenju kurikuluma za nastavni predmet Prirode za osnovne škole u RH, prema Metodičkom priručniku predmeta Priroda te sukladno Pravilniku o načinima, postupcima i elementima vrednovanja učenika u OŠ i SŠ.*